Ravvuuh: Suogârdâl čuávuváid tábáhtusâid riävtálii uáinust. Mii tain lii laavâ uáinust puástud? 

I. 15-ihásâš Hussein finnee pargofalâlduv purrâmâškäävpist, mii lii áávus ubâ pirrâmpeeivi. Paargon kulá iärrás lasseen käävpi ilddei tevdim já puttâlmacâttemmaašin vuovdâ kuorrim. Paargon siskelduvvojeh koskâttuvâi ijjâvuáruh, main pargoadeleijee fáálá tublepäälhi. 

II. Aldaaš kähviviste uuvsâst lii pargosajealmottâs, mii ocá vuálá 15-ihásijd išedeijeid. Almottâs mield pargo lii fyysilávt keppis já suápá pyereest äššigâspalvâlmist movtijdum já olgoskulij sundâšum nuoráid. Pargo fálloo ubâ kesiluámu ááigán vittâ peeivi ohhoost, já almottâs mield pargopeeivih pišteh iiđeedkäävcist eehidkuuđâ räi. 

III. 17-ihásâš Sanni halijdij tiänáđ ruuđâ olgoeennâmmääđhi várás. Tondiet sun ucâlui kesiluámu ááigán riddokioskin paargon. Luámu maŋa Saani enni kuittâg vaađâi kesipargoin tiänájum ruuđâid olssis. Enni vuáđustâlâi, et aitârdeijen sust lii vuoigâdvuotâ meridiđ vyeliahasii párnás ruuđâkevttimist. 

IV. Kuuđâdluokkalâš Jussi uáiná internetist almottâs, mii ocá pärničaittâleijee pivnohis TV-rááiđun. Jussi uásálist iskoskuvviimáid já muádi oho keččin TV-ohjelm pyevtitteijee almoot, et sun lii väljejum roolân. Pyevtitteijee muštâl, et ráiđu kovvejuvvoo jyehi vuossaargâ tme 16–22 kooskâst, mut sij viggeh vuáváđ kuvvimäigitaavluid, et Juusin páácá äigi porgâđ škovlâpeeivi ääigi adelum liävsuid. Juusi vanhimeh lává čiävlááh čepis párnáástis já vuáláčäälih pargosopâmuš nimmârušhánnáá.   

V. Luvâttuv vuossâmuu ihekuursâst lohhee Matilda vuálgá čurgimfiirman paargon. Matilda vanhimeh poollâv, et pargoi porgâm hettee luvâttâhuápuid nuuvt, et nieidâ árvusäänih huánáneh. Nuuvtpa suoi suáittiv čurgimfirma toimâttâhhoovdân já almottává, et Matilda rähtim pargosopâmuš ij lah tohálâš.

VI. Rávnár Šnikkárpáájá Oy ocá tiimisis nuorâ já oppâmân movtijdum pargeid. Pargoid siskelduvvojeh iärrás lasseen muorâpittái hammiistâllâm sirkkeláin já muorâ kieđâvuššâm vuáimálij malâiguin já syejiamnâsijguin. Pargosajealmottâs nannee, et pargo lii torvolâš ige tot heemâd škoovlâ jotteem. 


